Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2022/C 238/10)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„TURRÓN DE AGRAMUNT / TORRÓ D’AGRAMUNT“

EU št.: PGI-ES-0167-AM01 – 18. januar 2022

ZOP ( ) ZGO(X)

1. Ime [ZOP ali ZGO]

„Turrón de Agramunt / Torró d’Agramunt“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda [v skladu s Prilogo XI]

Skupina 2.3 Kruh, fino pecivo, slaščice, keksi in drugi pekovski izdelki

3.2. Opis proizvoda, za katerega se uporablja ime iz točke 1

Nugat „Turrón de Agramunt / Torró d’Agramunt“ je narejen iz medu, olupljenih in praženih mandljev ali lešnikov, sladkorja in/ali glukoznega sirupa, jajčnih beljakov ali suhega ekvivalenta in oblatov.

Minimalni odstotek osnovnih surovin, ki je odvisen od trgovske vrste ( suprema ali extra ), mora biti, kot sledi:

Suprema Extra Lešniki ali 60,00 46,00 mandeljni 60,00 46,00 Med 10,00 10,00 Jajčni beljaki ali suhi ekvivalent 1,00 1,00

Nugat vrst suprema in extra s to zaščiteno geografsko označbo (ZGO) mora imeti značilnosti, opredeljene v ustreznih tehnično-zdravstvenih predpisih.

Spodnja tabela prikazuje zahtevano kemijsko sestavo vzorcev nugata „Turrón de Agramunt“ (% končnega proizvoda):

Mandljev nugat Lešnikov nugat suprema extra suprema extra Največja vsebnost vlage 5,0 6,0 5,0 6,0 Najmanjša vsebnost beljakovin 11,0 9,0 7,0 5,5 Najmanjša vsebnost maščob 32,5 26,0 30,0 24,5 Največja vsebnost pepela 2,2 2,2 2,0 2,0

Nugat „Turrón de Agramunt“ ima naslednje organoleptične lastnosti:

— barva: svetla zlatorjava;

— tekstura: nepravilna, groba in porozna; čvrsta, vendar se nugat prepolovi brez napora; hrustljava, vendar se nugat v ustih stopi;

— sladkost: zelo intenzivna;

— oblika: okrogli in pravokotni kosi ali ploščice.

Ti značilnosti so posledica premišljene zmesi sestavin in natančnega časa priprave.

3.3. Krma (samo za proizvode živalskega izvora) in surovine (samo za predelane proizvode)

___

3.4. Posebne faze proizvodnje, ki jih je treba izvajati na opredeljenem geografskem območju

Tako proizvodnja (vključno s praženjem lešnikov in mandljev, kuhanjem zmesi, oblikovanjem in rezanjem pripravljenega proizvoda) kot pakiranje nugata z ZGO „Turrón de Agramunt / Torró d’Agramunt“ se morata izvajati na geografskem območju iz točke 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Nugat se prodaja v ploščicah (pravokotni ali okrogli kosi), ki tehtajo od 15 g do 1 kg.

Proizvod se kmalu po izdelavi pakira pri sobni temperaturi.

3.6. Posebna pravila za označevanje proizvoda, za katerega se uporablja registrirano ime

Na oznakah morajo biti navedeni ime ZGO „Turrón de Agramunt / Torró d’Agramunt“, logotip ZGO in vse druge informacije, ki se običajno zahtevajo v skladu z veljavno zakonodajo.

4. Jedrnata opredelitev geografskega območja

Nugat z ZGO „Turrón de Agramunt / Torró d’Agramunt“ se proizvaja in pakira v občini Agramunt v katalonskem okrožju Urgell v pokrajini Lleida.

5. Povezava z geografskim območjem

Povezava med proizvodom „Turrón de Agramunt“ in geografskim območjem proizvodnje temelji na slovesu proizvoda ter lokalnem strokovnem znanju in veščinah, ki so plod dolgoletne zgodovinske tradicije. Občina, po kateri je ZGO poimenovan in ki sama predstavlja geografsko območje proizvodnje, je z nugatom neločljivo povezana.

Zgodovina

Podobno kot o izvoru vseh posebnih tradicij tudi o dejanskem izvoru proizvoda „Turrón de Agramunt“ pripoveduje legenda. Dejavnost turronaires (proizvajalcev nugata) je dokumentirana od konca 18. stoletja. Takrat je že veljala za tradicijo, kar pomeni, da se je dejavnost razvila še pred tem časom. Zaradi uničenja občinskih arhivov med napoleonskimi vojnami in ker se dejavnost izvaja vzporedno s kmetijstvom, je težko opredeliti zgodnejše obdobje izvora.

Proizvajalci nugata iz občine Agramunt so postali izjemno priljubljeni; niso samo sodelovali na tradicionalnih ljudskih festivalih, temveč so tudi vstopili v svet književnosti z dramo Serafija Pitarre z naslovom La Dida (dojilja). Protagonistka drame, ki se odvija leta 1700, je Paula Agramutska, dojilja, ki je po poklicu proizvajalka nugata.

Nugat so izdelovali ročno:

Med so zlili v ponev in ga takoj po začetku vretja neprestano mešali z lesenim pripomočkom, imenovanem remo (veslo), da se ni zažgal.

V preteklosti so proizvajalci nugata lešnike pražili dva dni, preden so jih zmešali z medom, saj bi se nugat, če se lešniki ne bi dovolj ohladili, lahko zlahka prelomil.

Zmes je postala temna, zato so ji dodali dva ducata jajčnih beljakov, stepenih v trd sneg, da je zmes dobila svetlejšo barvo. Najizkušenejši proizvajalec nugata je odločil, da je zmes pripravljena, kar so preverili tako, da so leseno žlico najprej potopili v zmes, potem pa v vedro mrzle vode. Ko se je zmes nekoliko ohladila, so ji dodali enako količino lešnikov in medu ter nadaljevali z mešanjem, dokler ni zmes postala homogena.

Nugat so pol ure pustili počivati, da se je zgostil, potem pa so ga razrezali s posebnim rezilom, imenovanim rajola (ploščica). Ko je bil razrezan, so ga stehtali in oblikovali v tradicionalne ploščate in okrogle ali podolgovate kose, te pa so z lesenim orodjem vstavili med dve rezini pan de ángel (vrsta oblatov). Ko so se ploščice popolnoma ohladile in posušile, so jih položili v leseno škatlo, obloženo s cinkom, ali kovinsko škatlo, da so se ohranile do prodaje.

Proizvodnja nugata „Turrón de Agramunt“ se je od njegovega izvora zelo malo spremenila. Podobno kot v vseh industrijskih panogah je zaradi tehničnega napredka in modernizacije prišlo do sprememb, saj nekatere ročne naloge zdaj opravljajo stroji, vendar so surovine v bistvu ostale enake in edine spremembe, do katerih je prišlo, so bile uvedene za lažjo obdelavo surovin.

Socialni vidiki

Proizvodnja nugata „Turrón de Agramunt“ se vsako leto rahlo poveča; leta 1995 je bilo na primer proizvedenih 45 325 kg nugata, leta 1999 pa 71 980 kg.

Ne le da proizvodnja nugata v občini Agramunt zagotavlja veliko število delovnih mest, temveč tudi ponuja priložnosti za številne dejavnosti v storitvenem sektorju, zlasti na področju prometa in turizma:

— ker občina Agramunt nima železniške povezave z okolico, se ves nugat prevaža po cesti;

— proizvodnjo nugata si pride ogledat veliko število obiskovalcev. Poleg tega se od leta 1989 vsak oktober odvija Feria del Turrón de Agramunt (sejem nugata v občini Agramunt), ki privabi veliko obiskovalcev in je postal eden izmed največjih sejmov v pokrajini Lleida.

Sklic na objavo specifikacije proizvoda

Posodobljena specifikacija proizvoda je med obravnavo zahtevka za spremembo na voljo na povezavi http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-torro-agramunt-modificacion-menor-es.pdf, ko bo zahtevek odobren, pa bo na voljo na povezavi http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/.

(1) UL L 179, 19.6.2014, str. 17.